Siri hjælper amerikanere med at screene for coronavirus

Apple har helt uden postyr opdateret Siri i USA, så den kan hjælpe brugerne med at screene for coronavirus. Spørger en amerikansk bruger Siri, om vedkommende er ramt af coronavirus, præsenteres personen for et trin-for-trin-spørgeskema. Det skriver CNBC.

Den digitale assistent vil blandt andet spørge brugerne, om de oplever symptomer som feber eller åndedrætsbesvær – og opfordrer så til, at man undgår andre mennesker, hvis man lader til at være inficeret.

Assistenten anbefaler også brugerne at kontakte 911, hvis symptomerne er ekstreme – og peger så brugeren mod App Store, hvor de kan hente såkaldte telehealth-apps, der tilbyder fjernkonsultationer hos læger.

Herunder har en amerikansk bruger delt en video af processen:

Pretty good move of Apple. Also note how at some point it didn’t understand me and and I started a new Hey Siri my answer was no and continued from where we left. pic.twitter.com/yGXtzLDtYc
— Marisniulkis (@mlescaille) March 22, 2020

Herhjemme henviser Siri “blot” til Sundhedsstyrelsens hjemmeside, hvis man spørger, om man har coronavirus.

Apple og andre tech-virksomheder har i den seneste uge iværksat flere tiltag, der skal hjælpe med at kæmpe mod coronapandemien. Apple har doneret 15 millioner dollars, mens Google har lanceret en COVID-19 Hub der også er rettet primært mod amerikanske brugere.

Siri hjælper amerikanere med at screene for coronavirus