Nu kan du måske snart vælge Siri fra

Indenfor kort tid kan du måske vælge en anden stemmeassistent end Siri på Apple enheder – i hvert fald hvis et nyt rygte viser sig at holde stik. Det vil være endnu et slag for Apple, der ellers gør hvad de kan for at holde brugerne i deres eget økosystem. Tidligere har der været slag op App Store og adgangen til 3. part software uden om Apples butik, ligesom Apple Intelligence kun langsomt nærmer sig disse breddegrader – ifølge Apple også på grund af problemer med at efterleve EU regler.

Ifølge Bloomberg arbejder Apple på at imødekomme nye EU-regler, især Digital Markets Act, som skal sikre mere konkurrence og forbrugerfrihed på digitale platforme. En central konsekvens er, at Siri ikke længere nødvendigvis bliver eneste stemme i iPhonen.

Vælg noget andet end Siri

En kilde med indsigt i sagen fortæller, at Apple udvikler en løsning, hvor brugere i EU selv kan vælge en tredjeparts stemmeassistent – og sætte den som standard. Det betyder, at tjenester som Google Assistant, ChatGPT eller DeepSeek potentielt kan erstatte Siri som primær assistent på en iPhone.

Allerede i dag kan Siri sende forespørgsler videre til ChatGPT i nogle områder (dog ikke i Danmark endnu), men den nye ændring vil gøre det muligt at springe Siri helt over – og dermed styrke konkurrerende tjenester.

Skal tvinges igennem

Der er endnu ingen fastlagt dato for, hvornår funktionen bliver tilgængelig. Apple er kendt for at beskytte sine egne tjenester og kan meget vel trække tiden ud, indtil pres fra EU tvinger ændringerne igennem.

Kampen om Siri er det seneste slag i “krigen” imellem EU og Apple, hvor EU prøver at udvide brugernes muligheder for at tilpasse deres enheder og bruge de tjenester som de vil. Fra Apples side lyder argumenterne generelt, at det vil betyde forringelser i både sikkerhed og brugervenlighed at efterleve EU lovgivningen – ikke desto mindre er virker det til, at EU i sidste ende får deres vilje, men altså ikke uden sværslag fra techgiganten.

Nu kan du måske snart vælge Siri fra